*Tämä artikkeli käsittelee englantilaista jalkapalloilijaa. Adam Johnson (jääkiekkoilija) käsittelee yhdysvaltalaista jääkiekkoilijaa.*

**Adam Johnson** (s. 14. heinäkuuta 1987 Sunderland) on englantilainen jalkapalloilija, joka pelaa laitahyökkääjänä. Middlesbroughin kasvatti aloitti ammattilaisuransa 17-vuotiaana. Hän pelasi seurassa 119 ottelua ja pelasi lainasopimuksilla myös Leeds Unitedissa ja Watfordissa. Middlesbroughin vuosien jälkeen hän edusti Manchester Cityä kahden ja puolen kauden ajan. Kaudella 2012–2013 hän siirtyi Sunderlandin riveihin, jossa hän pelasi neljä kautta vuoteen 2016 asti. Johnson pelaa joko oikeana tai vasempana laitapelaajana ja hänen pelityyliinsä kuuluu ketterästi sisälle leikkaaminen.

Maaliskuussa 2015 Johnson pidätettiin epäiltynä seksin harrastamisesta 15-vuotiaan tytön kanssa. Helmikuussa 2016 hän tunnusti syyllisyytensä kahteen rikokseen, joista toinen oli aikuisen ja lapsen välisen luottamuksen väärinkäyttö, minkä jälkeen hän sai potkut Sunderlandista. Maaliskuussa 2016 Johnson todettiin syylliseksi seksuaaliseen kanssakäymiseen alaikäisen kanssa, ja hän sai kuuden vuoden vankeusrangaistuksen.

Seurajoukkueura
---------------

### Middlesbrough ja lainat Leeds Unitedissa ja Watfordissa

Sunderlandissa syntynyt Johnson siirtyi Middlesbroughin junioriakatemiaan oltuaan tätä ennen Newcastle Unitedissa. Johnson voitti kaudella 2003–2004 FA Youth Cup ja nousi useiden muiden pelaajien tavoin edustusjoukkueeseen. Hän debytoi edustusjoukkueessa 17-vuotiaana maaliskuussa 2005 UEFA Cupin ottelussa Sporting Lissabonia vastaan. Kuusi kuukautta myöhemmin Johnson debytoi Valioliigassa Arsenalia vastaan. Kaudella 2005–2006 häntä käytettiin pääasiallisesti vaihtopelaajana. Johnson teki ensimmäinen maalinsa Middlesbroughissa Bolton Wanderersia vastaan toukokuussa 2006. Kesäkuussa 2006 hän teki Middlesbroughin kanssa neljän vuoden jatkosopimuksen.

Lokakuussa 2006 Johnson lainattiin Mestaruussarjassa pelaavaan Leeds Unitediin. Neljän pelin jälkeen Leeds ei jatkanut Johnsonin lainaa ja hän palasi Middlesbroughiin. Syyskuussa 2007 Johnson siirtyi kolmen kuukauden lainasopimuksella Watfordiin. Hän 12 pelaamassaan ottelussa viisi maalia ja Middlesbrough kutsui miehen takaisin hyvien otteiden vuoksi. Kaudella 2008–2009 Johnson pelasi jo melko paljon Stewart Downingin ollessa loukkaantuneena. Hän pelasi Valioliigassa 26 ottelua. Kauden päätteeksi Middlesbrough putosi sarjaporrasta alaspäin. Hän pelasi koko kauden laitalinkkinä Downingin siirtyessä muualle. Hän teki 24 ottelussa 11 maalia ja useat Valioliigaseurat kiinnostuivat Johnsonin palveluksista. 

Adam Johnson Manchester Cityn paidassa.
### Manchester City

Tammikuun siirtoikkunan aikana Manchester City antoi hänelle tarjouksen. Lopulta helmikuussa 2010 Johnson teki Cityn kanssa neljän ja puolen vuoden sopimuksen. Hän debytoi seurassa Valioliigan ottelussa Hull Cityä vastaan. Ensimmäisen maalinsa hän teki Sunderlandia vastaan. Vastoin odotuksia Johnson murtautui Cityn avauskokoonpanoon, ja pelasi kauden loppupuolikkaan aikana 16 ottelua.  Seuraavalla kaudella hän pelasi 31 valioliigaottelua, joissa teki neljä maalia. Hän kuului FA cupin mestaruuden voittaneeseen Cityn joukkueeseen. Kaudella 2011–2012 hän teki kuusi maalia pelaamissaan 26 ottelussa Cityn voittaessa Valioliigan mestaruuden. Hän voitti 2012 myös FA Community Shieldin.

### Sunderland

Johnson siirtyi Sunderlandiin 12,6 miljoonan euron siirtosummalla elokuussa 2012. Seuraavien kolmen kauden aikana hän pelasi yhteensä 103 valioliigaottelua, joissa teki 17 maalia.

Maajoukkueura
-------------

Johnson oli Englannin nuorisomaajoukkueiden vakiopelaajia. Hän edusti alle 21-vuotiaiden maajoukkuetta 19 ottelussa ja alle 19-vuotiaiden maajoukkuetta kahdeksassa ottelussa. Fabio Capello valitsi hänet 2010 MM-kisojen alustavaan 30 pelaajan kokoonpanoon, vaikka tuolloin Johnson ei ollut pelannut yhtään aikuisten maaottelua. Lopullisesta joukkueesta Johnson jäi pois, mutta hän pelasi valmistautumisjaksolla ensimmäisen maaottelunsa Meksikoa vastaan 24. toukokuuta. Hän teki ensimmäisen maajoukkuemaalinsa jo kolmannessa ottelussaan vuoden 2012 EM-karsinnoissa Bulgariaa vastaan. Hän on pelannut maajoukkueessa viimeksi elokuussa 2012.

Seksuaalirikokset ja tuomio
---------------------------

Johnson sai huhtikuussa 2015 syytteen neljästä seksuaalisesta teosta, jotka kohdistuivat alaikäiseen, tekohetkellä 15-vuotiaaseen tyttöön. Johnson tunnusti 10. helmikuuta 2016 syyllistyneensä aikuisen ja lapsen välisen luottamuksen väärinkäyttöön sekä seksuaaliseen kosketteluun tietoisena siitä, että asianomistaja oli alle 16-vuotias. Kaksi muuta syytekohtaa Johnson kiisti. Sunderland ilmoitti sen jälkeen purkaneensa hänen pelaajasopimuksensa.

Maaliskuussa 2016 Johnson todettiin syylliseksi seksuaaliseen kanssakäymiseen alaikäisen kanssa, ja hän sai kuuden vuoden vankeusrangaistuksen.

Saavutukset
-----------

Middlesbrough
* FA Youth Cup 2004

Manchester City
* FA Cup 2011
* Valioliiga 2012
* FA Community Shield 2012

Lähteet
-------

* Adam Johnson Transfermarkt-sivustolla (englanniksi)
* Adam Johnson National Football Teams -sivustolla (englanniksi)

### Viitteet

1. ↑
2. ↑
3. 1 2  Dale Johnson: Capello left to decide upon seven ESPN.  Arkistoitu 14.5.2010. Viitattu 12.5.2010. (englanniksi)
4. ↑  Adam Johnson Bio ESPN.  Arkistoitu 14.5.2010. Viitattu 12.5.2010. (englanniksi)
5. 1 2 3  Adam Johnson National Football Teams -sivustolla (englanniksi)
6. 1 2  A. Johnson *nr.soccerway.com*. Viitattu 15.8.2015. (englanniksi)
7. ↑  Adam Johnson Englannin jalkapalloliitto.  Arkistoitu 12.1.2016. Viitattu 12.5.2010. (englanniksi)
8. ↑  Walcott left out of final squad ESPN.  Arkistoitu 4.6.2010. Viitattu 1.6.2010. (englanniksi)
9. ↑  More work to do for Lions ESPN.  Arkistoitu 28.5.2010. Viitattu 24.5.2010. (englanniksi)
10. ↑  Englannin maajoukkuepelaajalle syyte alaikäiseen sekaantumisesta *mtv.fi*.  23.4.2015. Viitattu 15.8.2015. (englanniksi)
11. ↑  Seksuaalirikoksen myöntänyt valioliigatähti sai potkut *Iltalehti*.  11.2.2016. Viitattu 12.2.2016.
12. ↑  Adam Johnson jailed for six years  24.3.2016. BBC News. Viitattu 26.3.2016. (englanniksi)